भारत, कांग्रेस और इंदिरा गांधी विरोधी नारों के जवाब में राहुल बोले- मोहब्बत की दुकान
Rahul Gandhi US Visit - अमेरिका पहुंचे कांग्रेस नेता राहुल गांधी के प्रोग्राम में खालिस्तान समर्थकों ने नारेबाजी की। इन लोगों ने राहुल गांधी के संबोधन के दौरान खालिस्तान के झंडे भी लहराए
अमेरिका पहुंचे कांग्रेस नेता राहुल गांधी के प्रोग्राम में खालिस्तान समर्थकों ने नारेबाजी की। इन लोगों ने राहुल गांधी के संबोधन के दौरान खालिस्तान के झंडे भी लहराए। यह लोग अपने साथ इन झंडों को छिपाकर ले गए थे। खालिस्तान समर्थकों ने राहुल के सामने भारत के अलावा स्व. प्रधानमंत्री इंदिरा गांधी और कांग्रेस पार्टी के खिलाफ भी नारे लगाए।
प्रोग्राम में राहुल गांधी के भाषण के दौरान अचानक कुछ लोग खड़े होकर खालिस्तान के समर्थन में नारेबाजी करने लगे। यह देखकर एकबारगी वहां हर कोई स्तब्ध रह गया। सभा में मौजूद तमाम लोग उनकी तरफ देखने लगे। खालिस्तान के झंडे लहराते इन लोगों के नारेबाजी शुरू करते ही राहुल गांधी ने अपना संबोधन बंद कर दिया और सिर्फ इतना दोहराते रहे कि ‘मोहब्बत की दुकान, मोहब्बत की दुकान।’ हालांकि इसका खालिस्तान समर्थकों पर कोई असर नहीं हुआ और वह नारेबाजी करते रहे।
बाकायदा रजिस्ट्रेशन करवा कर पहुंचे
6 दिन के दौरे पर अमेरिका गए राहुल गांधी का सैन फ्रैंसिस्को में भारतीयों के बीच प्रोग्राम रखा गया था। यह प्रोग्राम उनकी भारत जोड़ो यात्रा के संदर्भ में रखा गया था। इसके लिए बाकायदा पहले से रजिस्ट्रेशन कर सीटें बुक की गई थीं। प्रोग्राम में सिर्फ उन्हीं लोगों को एंट्री दी गई, जिनका पहले से रजिस्ट्रेशन था।
खालिस्तानी समर्थकों ने राहुल गांधी के प्रोग्राम में खलल डालने की प्लानिंग पहले ही कर ली थी। उन्होंने प्रोग्राम में एंट्री के लिए बाकायदा रजिस्ट्रेशन करवाई और खालिस्तानी झंडे अपनी जेबों में छुपाकर ले गए। राहुल गांधी ने जैसे ही संबोधन शुरू किया, ये लोग अपनी कुर्सियों से खड़े हो गए और खालिस्तानी झंडे निकालकर लहराने शुरू कर दिए। इन लोगों ने भारत के अलावा पूर्व प्रधानमंत्री स्व. इंदिरा गांधी और कांग्रेस पार्टी के खिलाफ नारेबाजी की।
सुरक्षाकर्मियों ने बाहर निकाला
कार्यक्रम में मौजूद सुरक्षाकर्मियों ने कुछ ही मिनटों में सभी खालिस्तानी समर्थकों को दबोच लिया और उन्हें हॉल से बाहर निकाल दिया। इस पूरे वाकये के दौरान यह लोग भारत विरोधी नारेबाजी करते रहे।
इनके हंगामे के दौरान माइक पर खड़े राहुल गांधी जवाब में ‘मोहब्बत की दुकान, मोहब्बत की दुकान’ कहते रहे।
पन्नू बोला- राहुल का सभी जगह विरोध करेंगे
खालिस्तानी आतंकी और प्रतिबंधित संगठन सिख फॉर जस्टिस (SFJ) के प्रमुख गुरपतवंत सिंह पन्नू ने राहुल गांधी के प्रोग्राम में हुए हंगामे की जिम्मेदारी ली है। पन्नू ने अपने सोशल मीडिया हैंडल पर खालिस्तानी समर्थकों के हंगामे का वीडियो पोस्ट करते हुए कहा कि अमेरिका दौरे के दौरान राहुल गांधी जहां-जहां जाएंगे, उनका इसी तरह विरोध किया जाएगा।
22 को मोदी का विरोध करने का भी ऐलान
SFJ प्रमुख गुरपतवंत सिंह पन्नू ने प्रधानमंत्री नरेंद्र मोदी पर भी निशाना साधा। पन्नू ने कहा कि भारत में सिखों का नरसंहार करने वाली कांग्रेस पार्टी के नेता राहुल गांधी का जिस तरह से विरोध हुआ है, ठीक उसी तरह से 22 जून तो अमेरिका के व्हाइट हाउस आ रहे भारतीय प्रधानमंत्री नरेंद्र मोदी का भी विरोध किया जाएगा।